b'\n_START_ARTICLE_\nEugene Merle Shoemaker\n_START_SECTION_\nPrispevek znanosti\n_START_PARAGRAPH_\nShoemaker je raziskoval dinamiko pri udarnem kraterju Barringer, ki se nahaja v bli\xc5\xbeini kraja Winslow v Arizoni, ZDA. Da bi razumel dinamiko pri nastanku udarnih kraterjev, je obiskoval kraterje, ki so nastali pri eksplozijah atomskih bomb v Nevadi. _NEWLINE_Shoemaker je bil tudi za\xc4\x8detnik podro\xc4\x8dja astrogeologije (planetarne goelogije). Sodeloval je pri osnovanju Astrogeolo\xc5\xa1kega raziskovalnega programa. Bil je tudi njegov prvi predstojnik. Vklju\xc4\x8dili so ga tudi v program Lunar Ranger, ki je pokazal, da je Luna polna udarnih kraterjev. Sodeloval je pri pripravah astronavtov za polet na Luno. Tudi sam je bil kandidat za prvi polet na Luno, vendar je bil zaradi bolezni (Adisonova bolezen \xe2\x80\x93 bolezen nadledvi\xc4\x8dne \xc5\xbeleze) izklju\xc4\x8den. _NEWLINE_V letu 1969 je pri\xc5\xa1el v Kalifornijski tehnolo\xc5\xa1ki in\xc5\xa1titut (Caltech), kjer je za\xc4\x8del sistemati\xc4\x8dno prou\xc4\x8devati asteroide, ki pre\xc4\x8dkajo tirnico Zemlje. Pri tem je odkril ve\xc4\x8dje \xc5\xa1tevilo skupin asteroidov. Med najpomembnej\xc5\xa1imi so apolonski asteroidi. Veliko je prispeval k razumevanju mo\xc5\xbenih padcev asteroidov na Zemljo. Spoznal je, da je v preteklosti na Zemljo padlo \xc5\xbee veliko asteroidov in da so udarni kraterji posledica teh padcev asterodov in niso ognjeniki.\n_START_SECTION_\nNagrade\n_START_PARAGRAPH_\nLeta 1992 je prejel nacionalno medaljo znanosti. Nacionalna akademija znanosti ZDA je njemu in njegovi \xc5\xbeeni Carolyn leta 1998 podelila medaljo Jamesa Craiga Watsona.'